
ΔΕΛΤΙΟ ΤΥΠΟΥ
Χριστουγεννιάτικος μποναμάς

 προς τους μερισματούχους του Μ.Τ.Π.Υ.

η σιωπηλή κατάργηση του δώρου των Χριστουγέννων 

Με την τακτική της διολίσθησης επιχειρούν η πλειοψηφία του Μ.Τ.Π.Υ. αλλά και η Κυβέρνηση να περιορίσουν τα ασφαλιστικά δικαιώματα των εργαζομένων και να οδηγήσουν την επικουρική ασφάλιση σε διάλυση.

Έτσι μετά τις παρεμβάσεις που έγιναν από την Α.Δ.Ε.Δ.Υ. για να μη ληφθούν αποφάσεις από το Μ.Τ.Π.Υ. για τον περιορισμό των ασφαλιστικών δικαιωμάτων, η Διοίκηση του Μ.Τ.Π.Υ.  αλλά και η Κυβέρνηση, προχωρούν στην κατάργηση του δώρου των Χριστουγέννων προς τους συνταξιούχους με το επιχείρημα ότι δεν υπάρχει απόφαση για τη χορήγησή του.
Είναι φανερό ότι και τα νέα επώδυνα μέτρα όπως η μείωση του μερίσματος, η αύξηση των κρατήσεων κλπ θα επιχειρηθεί να προωθηθούν αποσπασματικά για τον αποπροσανατολισμό των εργαζομένων και των συνταξιούχων και τον περιορισμό των αντιδράσεων.

Η Ε.Ε. της Α.Δ.Ε.Δ.Υ. καταγγέλλει την αντικοινωνική στάση της πλειοψηφίας του Μ.Τ.Π.Υ. και της Κυβέρνησης που αποτελεί προάγγελο για τις τύχες που επιφυλάσσουν για το σύνολο των επικουρικών ταμείων.

Για την κατάσταση του Μ.Τ.Π.Υ. και τα ελλείμματα που παρουσιάζει δεν έχουν καμία ευθύνη οι ασφαλισμένοι αλλά η καταλήστευση των αποθεματικών του από τις Τράπεζες και το Χρηματιστήριο, η αλλαγή της σχέσης εν ενεργεία - συνταξιούχων εξαιτίας των ελαστικών εργασιακών σχέσεων, των ιδιωτικοποιήσεων και του παγώματος των προσλήψεων, η ανασφάλεια και η αύξηση του αριθμού των συνταξιούχων, οι πολιτικές του μνημονίου, η επιβάρυνση του Ταμείου για την κάλυψη εισοδηματικών κρατικών, κυβερνητικών πολιτικών (χορήγηση επιπλέον μερίσματος για την ενίσχυση συνταξιούχων κτλ) αλλά και από πολιτικές που ακολούθησε το Κράτος για «εθνικούς λόγους» έναντι άλλων χωρών (οικόπεδο Αμερικάνικης Πρεσβείας κτλ).

Είναι απαράδεκτο και προκλητικό να αρνείται το Κράτος και η Κυβέρνηση να καλύψει τα ελλείμματα του Ταμείου και να προσφεύγει στην εύκολη λύση περικοπής των δικαιωμάτων των ασφαλισμένων.

Από την Εκτελεστική Επιτροπή της Α.Δ.Ε.Δ.Υ.
